ཕྱི་ལོ་༢༠༠༢ལོར་རྒྱ་ནག་མི་དམངས་སྤྱི་མཐུན་རྒྱལ་ཁབ་དང་ཐད་འབྲེལ་བསྐྱར་གསོ་བྱུང་བ་ནས་བཟུང་ངོས་ཀྱི་ངོ་ཚབ་རྣམས་དང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་འབྲེལ་ཡོད་མི་སྣའི་དབར་འབྲེལ་མོལ་རིམ་པར་བྱུང་སྐབས་སུ་ཕན་ཚུན་གསལ་བཤད་གོ་བསྡུར་ཞིབ་ལྷུགས་བྱུང་འདུག་པ་འདིས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཐུགས་དོགས་རྣམས་སངས་ཐུབ་པ་དང་།བསམ་ཚུལ་དང་ལྟ་ཚུལ་མི་མཐུན་པ་རྣམས་གྲོས་མོལ་གྱི་ལམ་ནས་རིམ་གྱིས་བསལ་ཏེ་གཉིས་མོས་ཀྱི་ཐབས་ལམ་ཞིག་རྙེད་སོན་ཐུབ་པའི་རེ་བ་བྱུང་བ་དང་།ལྷག་པར་ཉེ་ཆར་བདུན་ཕྲག་ཁ་ཤས་སྔོན་འབྲེལ་མོལ་ཐེངས་ལྔ་པ་བྱས་ཤིང་ད་རེས་ཀྱི་འབྲེལ་མོལ་དེས་ཕྱོགས་གཉིས་ཀའི་ད་ཡོད་ཀྱི་ལྟ་ཚུལ་མི་མཐུན་པ་ཆེ་ཁག་གི་གནས་ཚུལ་དང་རྒྱུ་མཚན་གསལ་རྟོགས་ཐུབ་པ་དང་།འགལ་བ་དེ་ཚོ་སེལ་བའི་མཐུན་རྐྱེན་ཇི་དགོས་ཤེས་རྟོགས་ཡོང་བར་ཕན་ཐོགས་བྱུང་འདུགསྐབས་དེར་འབྲེལ་ཡོད་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་མི་སྣར་ངེད་རང་རྒྱ་ནག་ཏུ་ལྟ་སྐོར་གནས་མཇལ་ཞིག་ཡོང་འདོད་ཡོད་པ་བསྐྱར་ནན་གསལ་བརྗོད་བྱས་ཡོད་ཅིང་།རྒྱ་ནག་ནི་ནང་ཆོས་ཡུན་རིང་དར་བའི་ས་ཁུལ་ཞིག་ཡིན་པ་མ་ཟད།རྩ་ཆེའི་གནས་ཆེན་མང་པོ་ཡོད་པ་དང་།དེ་བཞིན་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་འགྱུར་བ་དང་།ཡར་རྒྱས་རྣམས་དངོས་སུ་མཐོང་ཐོས་ཉམས་མྱོང་ཡོང་རྒྱུ་བཅས་ཀྱི་རེ་བ་ཡོད།